Document ID: 32013R0241

KOMISIJOS REGLAMENTAS (ES) Nr. 241/2013
2013 m. kovo 14 d.
kuriuo dėl didžiausios leidžiamosios chlorantraniliprolio, fludioksonilo ir proheksadiono likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji proheksadiono likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Chlorantraniliprolio ir fludioksonilo DLK nustatyta Reglamento (EB) Nr. 396/2005 III priedo A dalyje;
(2)
vykdant procedūrą, taikomą siekiant gauti leidimą morkų, pastarnokų, petražolių šaknų ir šakniavaisinių salierų apsaugai naudoti augalų apsaugos produktą, kurio sudėtyje yra veikliosios medžiagos chlorantraniliprolio, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
pateikta paraiška leisti naudoti fludioksonilą salierams, salierų lapams ir ridikams apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti proheksadioną žemės riešutams apsaugoti. Pareiškėjas teigia, kad Jungtinėse Valstijose proheksadiono, naudojamo žemės riešutams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių šių kultūrinių augalų importui, būtina nustatyti didesnę DLK;
(5)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, prireikus, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
Tarnyba pagrįstoje nuomonėje priėjo prie išvados, kad dėl fludioksonilo naudojimo ridikams apsaugoti pateikti likučių tyrimai buvo atlikti nesilaikant gerosios žemės ūkio praktikos;
(8)
dėl visų kitų paraiškų Tarnyba padarė išvadą, kad įvykdyti visi su duomenimis susiję reikalavimai, ir, remiantis poveikio vartotojams vertinimu, atliktu tiriant 27 konkrečias Europos vartotojų grupes, pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekelia pavojaus viršyti leistiną paros dozę (LPD) arba ūmaus poveikio etaloninę dozę (ŪPED);
(9)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(10)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(11)
dėl chlorantraniliprolio naudojimo morkoms apsaugoti, šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kurie, remiantis turima informacija, užtikrina aukštą vartotojų apsaugos lygį, kad šiuos produktus būtų galima įprastai parduoti, perdirbti ir vartoti;
(12)
dėl chlorantraniliprolio naudojimo morkoms apsaugoti, Komisijos reglamentu (EB) Nr. 460/2011 (3) į Reglamentą (EB) Nr. 396/2005 buvo įtraukta laikinoji DLK, taikoma iki 2012 m. gruodžio 31 d. Tam, kad valstybės narės ir ekonominės veiklos vykdytojai nebūtų įpareigoti du kartus per kelis mėnesius prisitaikyti prie keičiamų DLK, tikslinga nustatyti chlorantraniliprolio DLK morkose, taikytiną nuo 2013 m. sausio 1 d.;
(13)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Dėl chlorantraniliprolio naudojimo morkoms apsaugoti (kodo numeris 0213020), Reglamente (EB) Nr. 396/2005 nustatyta DLK, taikyta iki pakeitimo šiuo reglamentu, toliau taikoma produktams, teisėtai pagamintiems iki 2013 m. sausio 1 d.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Tačiau chlorantraniliprolio DLK morkose (kodo numeris 0213020) taikoma nuo 2013 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. kovo 14 d.

Labels: 17
20
0
3
6